Vyf wenke vir mooi alledaagse grimering | Maroela Media
(Foto: Unsplas/Element5 Digital)
Sian Bianca Moss, 'n professionele Suid-Afrikaanse grimeerkunstenaar en verspreider van Viva La Diva-grimering, deel haar gunsteling-wenke vir foutlose grimering vir jou daaglikse roetine.
Wenk 1: Kleur jou wenkbroue in
Begin deur klein, sagte strepies te trek om jou wenkbroue in te kleur. Doen dit saam met die natuurlike vorm van jou wenkbroue; moenie probeer om 'n totale ander vorm te skep nie.
Potloodstrepe alleenlik kan onafgerond lyk, so gebruik 'n poeier oor die potlood om die kleur te verskerp en om ekstra dikte aan die wenkbroue te gee.
Voltooi jou wenkbrougrimering deur 'n wenkbrou-waks te gebruik.
Wenk 2: Moenie die set-sproei vergeet nie
Wend set-sproei aan nadat jy jou grimering gedoen het om dit in plek te hou. Jy kan ook dié sproei gebruik om op jou grimeersponsie of -borsel te spuit voordat jy onderlaag aanwend. Dit sal verseker dat jou onderlaag meer egalig aangewend word, terwyl dit ook in plek gehou word.
Wenk 3: Dubbele gebruik vir een produk
'n Dun wenkbrou-potlood kan ook as oogpotlood gebruik word. Gebruik ook gerus jou gunsteling-lipstiffie liggies op jou wange vir blosser, óf gebruik jou blosser as oogskadu.
(Foto: Unsplash/Raphael Lovaski)
Wenk 4: Gebruik twee skakerings lipstiffie
Skep die illusie van plomp lippe deur 'n donkerder kleur lipstiffie in die hoeke van jou mond en die kante van jou lippe te smeer en gebruik dan 'n ligter kleur in die middel van jou lippe. Só skep jy dimensie.
Wenk 5: Wend blosser soos 'n kunstenaar aan
Blosser kan jou onmiddellik minder moeg en meer afgerond laat lyk. Wend 'n room-blosser aan die appels van jou wange aan. Glimlag om dit aan te wend en meng dit uit na buite. Gebruik genoeg van die produk om seker te maak die kleur staan genoeg uit.
Gebruik nou 'n poeier-blosser om die blosser te set. Gebruik altyd 'n room-produk onder 'n poeier-produk om die kleur te verskerp.